Jan Linders

Jan Linders is 'n regionale supermertkete in 't zuudoeëste van Nederland. Ze haet in totaal 63 vestiginge, waovan de meiste in de provincie Limbörg ligge. Ouk guuef 't winkels in Oeës-Braobant en de regio Numwaege. 't Servicekentoeër en 't distributiecentrum zien gevestig op 't bedriefsterrein De Flammert in Niej-Berge, in de kop van Noord-Limbörg.

Jan Linders B.V. is 'n Limbörgs familiebedrief. D'n hier Jan Linders begós in 1954 as zelfstandig melkverkuiper in Gennep en umgaeving. In 1963 begós Linders 'n supermert in 't centrum van det stedje, de ierste echte supermert in de wiejen umtrek. De formule waas 'n groeët sukses. In 1972 woort 'n twieëde vestiging geäöpend in Venraoj en in 1974 in Grevors en Venlo. Snel daonao greujde 't bedrief oet tot 'n bekinde supermertkete in Limbörg en daoboete.

In 1995 noom Leo Linders, Jan ziene zoon, 't bedrief euver en woort daodoor algemein direktäör. Jan euverleej in 2004.  

Jan Linders haet e breid assortiment en verköp rilletief vuuel streekprodukte.

Op 14 december 2022 leet 't bedrief weite det 't 'n franchise-euvereinkóms aangeit mit Albert Heijn. 52 van de 63 vestiginge zölle waere umgebouwd tot AH-winkels en elf winkels zien gen ónderdeil van d'n deal. Die waere verkoch aan concurrente. Tegeliekertied helt Jan Linders B.V. de zeggeschap euver zien vestiginge, maar dan ónder d'n naam Albert Heijn. Daonaeve waere tieën AH-winkels verkoch aan Jan Linders, waodoor de franchisenemer 62 AH-winkels zal behere. Daomei verdwient 't bedrief waal oet 't Limbörgse straotbeeld. 

Extern links
 Website Jan Linders

Categorie:Bedriever
Categorie:Baerge
Categorie:Gennep